Zamislite da stojite na ulici negde u Americi
i prilazi vam Japanac koji pita,
"Izvinite, kako se zove ovaj blok?"
A vi kažete, "Žao mi je. Pa, ovo je Oak Street, ovo je Elm Street.
Ovo je 26. a ovo je 27."
On kaže, "Pa, ok. Kako se zove ovaj blok?"
Vi kažete, "Pa, blokovi nemaju imena.
Ulice imaju imena; blokovi su samo
bezimeni prostori između ulica."
On odlazi, pomalo zbunjen i razočaran.
Sada zamislite da stojite na ulici, negde u Japanu,
okrenete se osobi pored sebe i pitate,
"Izvinite, kako se zove ova ulica?"
Osoba kaže, "O, pa ono je blok 17, a ovo je blok 16."
A vi pitate, "Ok, ali kako se zove ova ulica?"
A osoba kaže, "Pa, ulice nemaju imena.
Blokovi imaju imena.
Pogledajte Google mape. Tu su blokovi 14, 15, 16, 17, 18, 19.
Svi ovi blokovi imaju imena.
Te ulice su samo bezimeni prostori između blokova."
A vi onda kažete, "Ok, kako onda znate svoju kućnu adresu?"
On kaže, "Pa, jednostavno, ovo je kvart osam.
Tamo je blok 17, kuća broj jedan."
Vi kažete, "Ok. Ali šetajući kroz kraj,
primetio sam da kućni brojevi ne idu po redu."
On kaže, "Naravno da idu. Idu redom kojim su sagrađene.
Prva kuća sagrađena u bloku je kuća broj jedan.
Druga sagrađena kuća je kuća broj dva.
Treća je kuća broj tri. Lako je. Očigledno je."
Dakle, volim kako je nekad potrebno
da odemo na suprotni kraj sveta
da osvestimo pretpostavke za koje nismo znali da ih imamo,
i da shvatimo da ono što je suprotno može takođe biti tačno.
Na primer, u Kini postoje doktori
koji veruju da je njihov posao da vas održavaju zdravim.
Znači, svakog meseca u kom ste zdravi, plaćate im,
a kada ste bolesni ne morate da im plaćate jer nisu uspeli
u svom poslu. Oni se bogate kad ste zdravi, ne bolesni.
(aplauz)
U većini muzike smatramo da je "jedan"
početni takt, početak strofe. Jedan, dva tri, četiri.
Ali u muzici zapadne Afrike, smatra se da
je "jedan" kraj strofe,
kao tačka na kraju rečenice.
To možete čuti ne samo u strofi, nego u načinu na koji broje u muzici.
Dva, tri, četiri, jedan.
I ova mapa je takođe precizna.
(smeh)
Postoji izreka da, šta god da kažete o Indiji
i suprotno od toga je tačno.
Znači, ne zaboravimo, bilo da smo na TED-u ili negde drugde,
kakve god genijalne ideje da imate ili čujete,
suprotno od toga može takođe biti istinito.
Hvala vam mnogo.